Illum, il-Parlament Ewropew u l-Kunsill laħqu ftehim proviżorju dwar il-proposta tal-Kummissjoni biex tiġi stabbilita Awtorità Ewropea tax-Xogħol (ELA). Ara wkoll id-dikjarazzjoni hawnhekk. Minn fejn ġejja l-inizjattiva għal Awtorità Ewropea tax-Xogħol? It-tiswir ta' Ewropa aktar soċjali u t-tisħiħ tal-ġustizzja fis-Suq Intern huma prijorità ewlenija għal din il-Kummissjoni, kif jindikaw il-Linji Gwida Politiċi tal-2014. Diġà ġew ippreżentati għadd ta' inizjattivi sabiex jittejbu r-regoli tal-UE dwar il-mobbiltà tal-ħaddiema. Biex jiġi żgurat li dawn ir-regoli huma applikati tajjeb fil-prattika, il-President Jean-Claude Juncker, fid-diskors tiegħu quddiem il-Parlament Ewropew dwar l-Istati tal-Unjoni tat-13 ta' Settembru 2017, ippropona li tiġi stabbilita Awtorità Ewropea tax-Xogħol: “Għandna niżguraw li r-regoli kollha tal-UE dwar il-mobbiltà tal-ħaddiema jiġu infurzati b'mod ġust, sempliċi u effettiv minn korp Ewropew ġdid ta' spezzjoni u ta' infurzar. Ma jagħmilx sens li jkollna Awtorità Bankarja biex tissorvelja l-istandards bankarji, mentri mbagħad ma jkollniex Awtorità komuni tax-Xogħol li tiżgura l-ġustizzja fis-suq uniku tagħna.” Minn dakinhar, il-Kummissjoni baqgħet impenjata b'mod attiv mal-Istati Membri, l-awtoritajiet nazzjonali, il-korpi rilevanti tal-UE, is-sħab soċjali, is-soċjetà ċivili u ċ-ċittadini dwar l-isfidi li dawn jiffaċċjaw u kif l-Awtorità Ewropea tax-Xogħol tista' tindirizzahom. Minbarra l-konsultazzjonijiet immirati, il-Kummissjoni organizzat konsultazzjoni pubblika online bejn Novembru 2017 u Jannar 2018. Abbażi tal-input li rċeviet, il-Kummissjoni ressqet proposta għal Regolament dwar l-istabbiliment ta' Awtorità Ewropea tax-Xogħol, bħala parti mill-Pakkett tal-Ġustizzja Soċjali fit-13 ta' Marzu 2018. Din il-proposta hija wkoll parti mill-attivazzjoni tal-Pilastru Ewropew tad-Drittijiet Soċjali, li għandu l-mira li jikseb konverġenza aktar b'saħħitha lejn kundizzjonijiet aħjar tax-xogħol u tal-għajxien. Il-ħolqien tal-Awtorità Ewropea tax-Xogħol huwa wkoll konformi mal-impenn tal-Kummissjoni li tippromwovi applikazzjoni aktar effettiva tal-leġiżlazzjoni tal-UE fil-Komunikazzjoni tagħha “Ir-Regolamentazzjoni Aħjar: Inwasslu riżultati aħjar għal Unjoni iktar b'saħħitha”. L-Awtorità Ewropea tax-Xogħol se tgħin biex jiġu infurzati r-regoli dwar il-mobbiltà tal-ħaddiema. L-Awtorità Ewropea tax-Xogħol għalfejn għandna bżonnha? Bħalissa, 17-il miljun ċittadin Ewropew jgħixu u jaħdmu fi Stat Membru differenti minn dak tan-nazzjonalità tagħhom. Din iċ-ċifra kważi rdoppjat meta mqabbla ma' għaxar snin ilu. Il-mobbiltà hija fatt tal-ħajja fl-UE u din jeħtieġ li tiġi ġestita sew, biex tkun ta' benefiċċju għall-individwi, l-ekonomiji u s-soċjetajiet inġenerali. Il-moviment liberu huwa wieħed mill-egħżeż libertajiet tas-Suq Intern. Skont l-iktar stħarriġ reċenti tal-Ewrobarometru (Ħarifa 2017), iżjed minn 80% tal-Ewropej jappoġġaw “il-moviment liberu taċ-ċittadini tal-UE li jistgħu jgħixu, jaħdmu, jistudjaw u jinnegozjaw kullimkien fl-UE”. Biex nippromwovu u nħarsu l-moviment ħieles tal-ħaddiema fi ħdan l-Unjoni, neħtieġu regoli ċari, ġusti u infurzabbli. L-UE diġà żviluppat korp estensiv ta' leġiżlazzjoni li jirregola l-moviment ħieles tal-ħaddiema u qed tkompli ttejbu u timmodernizzah, pereżempju permezz ta' reviżjoni tad-Direttiva dwar l-Istazzjonar tal-Ħaddiema u r-regoli dwar il-koordinazzjoni tas-sigurtà soċjali. Il-ħolqien ta' Awtorità Ewropea tax-Xogħol ifittex li jindirizza żewġ sfidi prominenti: X'se jkunu l-għanijiet tal-Awtorità Ewropea tax-Xogħol? L-Awtorità Ewropea tax-Xogħol se tikkontribwixxi biex jitrawwem sens ta' ġustizzja u fiduċja reċiproka fis-Suq Intern billi jiġi żgurat li r-regoli tal-UE jiġu infurzati b'mod ġust, sempliċi u effettiv. Għal dan il-għan, l-Awtorità se tappoġġja lill-Istati Membri fi kwistjonijiet li jirrigwardaw il-mobbiltà transfruntiera tal-ħaddiema, inklużi r-regoli tal-UE dwar il-moviment ħieles tal-ħaddiema u l-istazzjonar tal-ħaddiema, u l-koordinazzjoni tas-sistemi ta' sigurtà soċjali. Hija se ssaħħaħ ukoll il-kooperazzjoni bejn l-Istati Membri fl-indirizzar tax-xogħol mhux iddikjarat. B'mod partikolari, l-Awtorità se jkollha l-għanijiet li ġejjin: (1) tappoġġja l-Istati Membri biex jiffaċilitaw l-aċċess għall-informazzjoni għal individwi u impjegaturi dwar id-drittijiet u l-obbligi tagħhom fl-oqsma tal-mobbiltà tal-ħaddiema u l-koordinazzjoni tas-sigurtà soċjali kif ukoll l-aċċess għas-servizzi rilevanti; (2) tappoġġa l-kooperazzjoni operattiva bejn l-awtoritajiet nazzjonali tal-infurzar transfruntier tal-liġi rilevanti tal-Unjoni, inkluża l-faċilitazzjoni tal-ispezzjonijiet konġunti; (3) tipprovdi medjazzjoni u tiffaċilita soluzzjonijiet f'każijiet ta' tilwim bejn l-awtoritajiet nazzjonali. L-Awtorità Ewropea tax-Xogħol kif se tgħin biex tagħti r-riżultati mitluba mill-Pilastru Ewropew tad-Drittijiet Soċjali? Il-Pilastru Ewropew tad-Drittijiet Soċjali ġie proklamat b'mod konġunt mill-Parlament Ewropew, mill-Kunsill u mill-Kummissjoni f'Novembru 2017, waqt is-Summit Soċjali għall-Impjiegi Ġusti u t-Tkabbir f'Gothenburg. Il-Pilastru jistabbilixxi 20 prinċipju u dritt ewlenin sabiex jiġu appoġġjati swieq tax-xogħol u sistemi ta' protezzjoni soċjali ġusti u li jiffunzjonaw tajjeb. Huwa maħsub biex iservi bħala boxxla għal proċess imġedded ta' konverġenza lejn kundizzjonijiet tax-xogħol u tal-għajxien aħjar madwar l-Unjoni, filwaqt li jiżgura li l-individwi jgawdu minn opportunitajiet indaqs u aċċess ugwali għas-suq tax-xogħol, minn kundizzjonijiet tax-xogħol ġusti kif ukoll minn protezzjoni soċjali adegwata u mill-inklużjoni. L-iżgurar ta' mobbiltà ġusta tal-ħaddiema fl-Ewropa huwa fil-milja tal-kisba tal-prinċipji u tad-drittijiet tal-Pilastru Ewropew tad-Drittijiet Soċjali. L-Awtorità Ewropea tax-Xogħol se tagħmel dan billi tiżgura li jiġu garantiti d-drittijiet tal-ħaddiema u l-individwi għal trattament u opportunitajiet ugwali fl-oqsma tal-impjiegi u s-sigurtà soċjali f'sitwazzjonijiet transfruntiera. IL-KOMPITI U L-KAMP TA' APPLIKAZZJONI TAL-AWTORITÀ EWROPEA TAX-XOGĦOL X'se jkunu l-kompiti tal-Awtorità Ewropea tax-Xogħol? Fit-twettiq tal-kompiti tagħha ta' kuljum, l-Awtorità se: Liema huma s-setturi ekonomiċi li fihom se tkun attiva l-Awtorità Ewropea tax-Xogħol? Peress li l-mobbiltà tal-ħaddiema taffettwa kull qasam tal-ekonomija, l-Awtorità Ewropea tax-Xogħol fil-fatt se tkopri s-setturi ekonomiċi kollha. Dawn jinkludu oqsma b'liġi tal-Unjoni speċifika għas-settur, bħal fil-qasam tat-trasport internazzjonali. Fil-fatt, fis-settur tat-trasport internazzjonali bit-triq, 'il fuq minn 2 miljun ħaddiem jaqsmu l-fruntieri fi ħdan l-UE kuljum biex jittrasportaw merkanzija jew passiġġieri. L-infurzar tar-regoli tal-UE tal-mobbiltà tal-ħaddiema f'dan is-settur wera li mhux faċli. L-appoġġ operazzjonali mogħti mill-Awtorità Ewropea tax-Xogħol lill-awtoritajiet nazzjonali jista' jgħin ukoll biex jiżgura l-kondiviżjoni ġusta u l-infurzar effettiv tar-regoli tal-UE dwar il-mobbiltà f'dan is-settur. L-Awtorità Ewropea tax-Xogħol se sservi biss lill-ħaddiema jew se tindirizza wkoll il-bżonnijiet ta' dawk li jfittxu x-xogħol, il-membri tal-familja, jew iċ-ċittadini ta' pajjiżi terzi? L-Awtorità Ewropea tax-Xogħol se tgħin biex tinforza r-regoli tal-UE fil-qasam tal-moviment liberu tal-ħaddiema, l-istazzjonar tal-ħaddiema u l-koordinazzjoni tas-sigurtà soċjali. Filwaqt li xi wħud minn dawn il-biċċiet tal-leġiżlazzjoni tal-UE jikkonċernaw biss lill-ħaddiema, oħrajn (b'mod partikolari dwar il-koordinazzjoni tas-sigurtà soċjali) ikopru lill-kulħadd irrispettivament mill-istatus ekonomiku ta' dak li jkun. Għalhekk, l-Awtorità se tkun ta' benefiċċju wkoll għal dawn l-individwi sal-punt li fih ikunu koperti mir-regoli tal-UE msemmija. L-Awtorità Ewropea tax-Xogħol se torganizza spezzjonijiet minn rajha? Le. Id-dritt li titnieda u titwettaq spezzjoni, kemm nazzjonali kif ukoll transfruntiera, jibqa' fil-livell nazzjonali. L-Awtorità tista', madankollu, tissuġġerixxi spezzjoni konġunta lill-Istati Membri jekk ikun hemm każ possibbli ta' frodi jew abbuż. L-imsieħba soċjali nazzjonali jistgħu wkoll iressqu każ għall-attenzjoni tal-Awtorità. Fi kwalunkwe każ, fir-Regolament hemm dispożizzjoni għal sistema ta' djalogu biex jissolvew kwistjonijiet bħal dawn. Fi kwalunkwe każ, l-ispezzjonijiet se jitwettqu b'konformità mal-liġijiet u mal-prattiki nazzjonali tal-Istati Membri kkonċernati. L-Awtorità Ewropea tax-Xogħol se taħdem bħala forum biex issolvi tilwim bejn individwi jew impjegaturi u l-amministrazzjonijiet tal-Istati Membri? L-individwi u l-impjegaturi se jkomplu jużaw is-servizzi eżistenti għas-soluzzjoni tal-problemi u pariri (pereżempju SOLVIT u Pariri tal-Ewropa Tiegħek), u huma jkunu jistgħu jistrieħu fuq il-qrati nazzjonali f'każijiet ta' tilwim rigward l-applikazzjoni tal-liġi tal-UE dwar il-mobbiltà tal-ħaddiema u l-koordinazzjoni tas-sigurtà soċjali. F'każ ta' tilwim, SOLVIT jista' jressaq każijiet quddiem l-Awtorità Ewropea tax-Xogħol għal medjazzjoni u kjarifikazzjoni. L-Awtorità se tipprovdi arbitraġġ esklussiv f'każijiet ta' nuqqas ta' qbil bejn l-awtoritajiet nazzjonali dwar l-applikazzjoni tal-liġi tal-Unjoni fil-qasam tal-mobbiltà tal-ħaddiema u l-koordinazzjoni tas-sigurtà soċjali. IT-TISWIR ORGANIZZATTIV TAL-AWTORITÀ EWROPEA TAX-XOGĦOL Kif se tissawwar u tiġi organizzata l-Awtorità? L-Awtorità Ewropea tax-Xogħol se tiġi stabbilita fil-forma ta' aġenzija ġdida tal-UE, u wara l-adozzjoni definittiva tar-Regolament ta' twaqqif, għandha tibda l-attivitajiet tagħha fl-2019 biex sal-2023 issir operattiva b'mod sħiħ. Il-baġit annwali stmat tal-Awtorità se jkun ta' madwar EUR 50 miljun. Se jkollha madwar 140 membri tal-persunal, inklużi l-Uffiċjali Nazzjonali ta' Kollegament issekondati mill-Istati Membri rispettivi tagħhom. Issa s-sede tal-Awtorità trid tiġi determinata mill-Istati Membri. Wara l-Approċċ Komuni dwar l-aġenziji deċentralizzati tal-UE, l-Awtorità se titmexxa minn Kunsill Amministrattiv kompost minn rappreżentant anzjan minn kull Stat Membru u żewġ rappreżentanti tal-Kummissjoni, ilkoll bid-dritt tal-vot. Il-Bord Maniġerjali se jinkludi wkoll espert indipendenti maħtur mill-Parlament Ewropew u erba' rappreżentanti maħtura mill-imsieħba soċjali transindustrijali, mingħajr drittijiet tal-vot. L-Awtorità jimmaniġġjaha Direttur Eżekuttiv. Is-sħab soċjali fil-livell tal-UE se jkollhom ukolll rwol konsultattiv permezz tal-Grupp tal-Partijiet Konċernati apposta. Fl-2018 inħoloq Grupp Konsultattiv Ewropew iddedikat sabiex jagħti pariri u jassisti lill-Kummissjoni fir-rigward tal-istabbiliment rapidu u l-funzjonament futur tal-Awtorità Ewropea tax-Xogħol. Il-grupp ġie ppresedut mill-Kummissjoni u ppermetta lill-partijiet ikkonċernati ewlenin, bħal rappreżentanti mill-Istati Membri u s-sħab soċjali fil-livell tal-Unjoni, biex jiskambjaw l-aħjar prattiki u esperjenzi dwar il-kooperazzjoni fl-oqsma tal-mobbiltà transfruntiera tal-ħaddiema u l-koordinazzjoni tas-sigurtà soċjali li jistgħu jkomplu jiġu żviluppati mill-Awtorità. Ir-rakkomandazzjonijiet tal-Grupp Konsultattiv se jkunu ta' benefiċċju għat-twaqqif u l-ħidma tal-Awtorità Ewropea tax-Xogħol. Il-VALUR MIŻJUD TAL-AWTORITÀ EWROPEA TAX-XOGĦOL L-Awtorità Ewropea tax-Xogħol kif se ttejjeb il-kooperazzjoni bejn l-awtoritajiet nazzjonali? L-Awtorità Ewropea tax-Xogħol se ttejjeb il-kooperazzjoni operattiva dwar kwistjonijiet ta' mobbiltà tal-ħaddiema billi tipprovdi struttura permanenti tal-UE għall-iskambju ta' informazzjoni u l-appoġġ lill-awtoritajiet nazzjonali permezz ta' għadd ta' għodod u proċeduri li għadhom kif ġew stabbiliti. L-Awtorità se tiffaċilita l-kooperazzjoni u l-iskambju ta' informazzjoni, b'mod partikolari permezz tal-Uffiċjali Nazzjonali ta' Kollegament issekondati mill-Istati Membri lill-Awtorità Ewropea tax-Xogħol. Huma se jaġixxu bħala punti ta' kuntatt li jwieġbu il-mistoqsijiet speċifiċi għall-pajjiż jew jikkollegaw mal-amministrazzjonijiet nazzjonali tagħhom, inkluż f'każijiet ta' talbiet għal skambju ta' data jew proposti għal spezzjonijiet konġunti. L-Uffiċjali Nazzjonali ta' Kollegament se jħaffu l-iskambji u jtejbu l-kooperazzjoni bejn l-awtoritajiet nazzjonali. Fuq talba tal-Istati Membri kkonċernati, l-Awtorità se tikkoordina u tipprovdi appoġġ miftiehem u spezzjonijiet konġunti dwar kwistjonijiet ta' mobbiltà tal-ħaddiema. Fil-prattika, l-Awtorità se tappoġġa lill-awtoritajiet nazzjonali billi tipproponi forma ta' mudell għal ftehimiet konġunti ta' spezzjoni, billi torganizza laqgħat ta' koordinazzjoni, u tipprovdi appoġġ loġistiku u tekniku, li jista' jinkludi servizzi ta' traduzzjoni u interpretazzjoni. Bi qbil mal-Istati Membri kkonċernati, il-persunal tal-Awtorità jista' jipparteċipa u jipprovdi assistenza għal dawn l-ispezzjonijiet. Il-valur tal-appoġġ tal-UE għal attivitajiet investigattivi transfruntiera diġà ta xhieda tas-siwi tiegħu fl-eżempju tal-Eurojust. L-awtorità se tipprovdi arbitraġġ f'każijiet ta' nuqqas ta' qbil bejn l-awtoritajiet nazzjonali dwar l-applikazzjoni tal-liġi tal-Unjoni fil-qasam tal-mobbiltà tal-ħaddiema u l-koordinazzjoni tas-sigurtà soċjali, sabiex id-differenzi jissolvew bil-ħeffa u l-effiċjenza. Se jitwaqqaf Bord ta' Arbitraġġ apposta għal dan il-għan. L-Awtorità se tappoġġja lill-awtoritajiet nazzjonali fit-tiswir tal-kapaċità. Billi jħabbtu wiċċhom mal-ħtieġa li jirreaġixxu malajr għal għadd dejjem jikber ta' talbiet minn pajjiżi oħra, l-awtoritajiet nazzjonali tal-infurzar, bħall-ispettorati tax-xogħol jew l-istituzzjonijiet tas-sigurtà soċjali, mhux dejjem ikollhom il-kapaċità operattiva biex jiġi żgurat it-trattament effiċjenti ta' każijiet transfruntiera. L-Awtorità tappoġġa lill-Istati Membri fit-tiswir tal-kapaċità, permezz ta' tagħlim u taħriġ reċiproku u t-tħeġġiġ ta' prattiki tajbin. Fl-aħħar nett, l-Awtorità se tappoġġa l-kooperazzjoni bejn l-Istati Membri fil-qasam tax-xogħol mhux iddikjarat billi tinkorpora l-Pjattaforma attwali li tindirizza x-xogħol mhux iddikjarat. L-individwi u n-negozji kif se jibbenefikaw mill-Awtorità Ewropea tax-Xogħol il-ġdida? L-individwi u n-negozji se jkunu jistgħu jaċċessaw bla xkiel l-informazzjoni fil-livell tal-UE u f'dak nazzjonali fir-rigward tal-mobbiltà tal-ħaddiema. Pereżempju, ħaddiem jew impjegatur fis-settur tal-kostruzzjoni jsib l-informazzjoni dwar l-opportunitajiet ta' impjieg u d-drittijiet u l-obbligi li jfeġġu mil-liġijiet tal-UE, u anke ftehimiet kollettivi nazzjonali rilevanti fis-settur, inklużi dawk dwar il-kundizzjonijiet tax-xogħol, il-pagi, jew rekwiżiti speċifiċi tas-saħħa u s-sigurtà. L-SMEs b'mod partikolari se jibbenefikaw minn aċċess imtejjeb għall-informazzjoni, peress li 90% tan-negozji attwalment reġistrati fuq il-portal tal-EURES dwar il-mobbiltà fix-Xogħol huma SMEs. B'mod konkret, l-Awtorità se tkun responsabbli mill-ġestjoni tal- il-Portal dwar Mobilità fix-Xogħol, li bħalissa jipprovdi informazzjoni għall-individwi u n-negozji dwar l-opportunitajiet ta' impjieg u reklutaġġ, informazzjoni prattika dwar xogħol barra mill-pajjiż, kif ukoll għodda ta' tqabbil tal-impjiegi. Billi tkompli tibni fuq il-portal tal-EURES, u f'sinerġija mal-Portal Diġitali Uniku adottat reċentement mill-Kummissjoni Ewropea, l-Awtorità se tiżgura li l-pubbliku jkollu aċċess għall-informazzjoni li jeħtieġ biex jagħmel għażliet u jeżerċita drittijietu b'rabta mal-mobbiltà transfruntiera tal-ħaddiema, inkluż fl-oqsma tal-istazzjonar tal-ħaddiema u s-sigurtà soċjali. L-Awtorità se tippromwovi wkoll id-disponibbiltà ta' informazzjoni dwar il-liġijiet nazzjonali rilevanti, kif ukoll ta' regoli speċifiċi għas-settur (pereżempju, ftehimiet kollettivi nazzjonali u settorjali). B'mod partikolari, l-Awtorità se tipprovdi assistenza lill-Istati Membri sabiex itejbu l-preċiżjoni u l-faċilità fl-użu tal-informazzjoni pprovduta fuq il-paġni web nazzjonali tagħha, b'konformità mal-istandards ta' kwalità stabbiliti mill-Portal Diġitali Uniku. SINERĠIJI MA' KORPI U AĠENZIJI TAL-UE EŻISTENTI L-Awtorità Ewropea tax-Xogħol kif se tikkoopera mal-aġenziji eżistenti tal-UE? Hemm erba' aġenziji tal-UE li attwalment joperaw fil-qasam tal-politika tal-impjiegi: il-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol (Eurofound), iċ-Ċentru Ewropew għall-Iżvilupp ta' Taħriġ Vokazzjonali (Cedefop), l-Aġenzija Ewropea għas-Sigurtà u s-Saħħa fuq il-Post tax-Xogħol (EU-OSHA) u l-Fondazzjoni Ewropea għat-Taħriġ (ETF). L-Awtorità Ewropea tax-Xogħol se tikkoopera mill-qrib ma' dawn l-aġenziji sabiex tiġi żgurata l-komplementarjetà u l-konsistenza mal-attivitajiet tagħhom. Jistgħu jiġu żviluppati sinerġiji abbażi tal-għarfien espert tagħhom, pereżempju f'termini ta' ħiliet tal-previżjoni, is-saħħa u s-sigurtà fuq il-post tax-xogħol, u l-indirizzar tax-xogħol mhux iddikjarat. L-Awtorità tax-Xogħol se tuża dan biex tappoġġa l-analiżi u l-valutazzjonijiet tar-riskju tagħha dwar il-kwistjonijiet fil-qasam tal-mobbiltà transfruntiera tal-ħaddiema. Għadd ta' netwerks u kumitati amministrattivi eżistenti se jiġi integrat ukoll fl-Awtorità, biex tiġi ssimplifikata l-kooperazzjoni fost l-Istati Membri u tinqata' l-frammentazzjoni. L-Awtorità se tikkoopera wkoll ma' aġenziji oħra tal-UE fejn rilevanti, pereżempju l-Europol u l-Eurojust, dwar kwistjonijiet relatati ma' attivitajiet kriminali fil-qasam tal-mobbiltà tal-ħaddiema. Il-ħolqien ta' Awtorità Ewropea tax-Xogħol kif se jissimplifika l-istruttura eżistenti ta' korpi tal-UE fil-qasam tal-mobbiltà tal-ħaddiema? L-Awtorità Ewropea tax-Xogħol se tissimplifika l-istruttura istituzzjonali attwali fil-qasam tal-mobbiltà tal-ħaddiema u l-koordinazzjoni tas-sigurtà soċjali billi tiġbor f'salt il-kompiti operattivi li bħalissa huma mxerrda fost diversi korpi tal-UE fi struttura permanenti li tipprovdi forum msaħħaħ għal kooperazzjoni u attivitajiet investigattivi konġunti. B'hekk, l-Awtorità se tintegra erba' korpi eżistenti tal-UE: il-Kumitat Tekniku dwar il-Libertà ta' Moviment għall-Ħaddiema, il-Kumitat ta' Esperti dwar l-Istazzjonar tal-Ħaddiema, il-Pjattaforma Ewropea biex tissaħħaħ il-kooperazzjoni fl-indirizzar tax-xogħol mhux iddikjarat, u l-Uffiċċju għall-Koordinazzjoni tal-EURES. L-Awtorità se tikkoopera mill-qrib mal-korpi tal-UE li jkomplu joperaw taħt l-istruttura attwali tagħhom, bħalma hija l-Kummissjoni Amministrattiva għall-Koordinazzjoni tas-Sistemi tas-Sigurtà Soċjali, il-Kumitat ta' Konsulenza għall-Koordinazzjoni tas-Sistemi tas-Sigurtà Soċjali, u l-Kumitat ta' Konsulenza dwar il-Moviment Ħieles tal-Ħaddiema, sabiex tiġi żgurata l-komplementarjetà f'ħidmiethom. Din is-simplifikazzjoni tax-xena istituzzjonali se toħloq sinerġiji siewja u tneħħi d-duplikazzjonijiet, biex b'hekk jittejbu l-kwalità tad-diskussjonijiet u l-eżiti tal-politika.